**Vera Weizmannová** hebr. : ורה ויצמן, narodená ako **Vera Kacmanová**; (\* 27. november 1881, Rostov, Ruská ríša – † 24. september 1966, Londýn) bola manželka prvého izraelského prezidenta Chaima Weizmanna, prvá dáma Štátu Izrael, lekárka a sionistická aktivistka.

Biografia
---------

Narodila sa v Rostove nad Donom v Ruskom impériu (dnešné Rusko), lekárske vzdelanie získala v Ženeve vo Švajčiarsku. V roku 1906 sa vydala za Chaima Weizmanna, s ktorým mala neskôr dvoch synov. V rokoch 1906 až 1937 žila Weizmannova rodina v britskom Manchesteri, kde Chaim Weizmann vyučoval na univerzite. V roku 1913 získala Vera britskú lekársku licenciu a začala pracovať ako lekárka na klinikách pre dojčatá. Vyvinula pokročilé techniky pre dojčenskú výživu a dozor.

Mladší syn Michael slúžil počas druhej svetovej vojny ako pilot RAF. Jeho lietadlo zostrelili nad Biskajským zálivom.

Dobrovoľníctvo
--------------

Vera Weizmannová pri návšteve nových jaslí WIZO v Rechovote
V roku 1916 zanechala prácu detskej lekárky a pripojila sa k svojmu manželovi potom, ako bol počas prvej svetovej vojny vymenovaný za vedeckého poradcu britskej admirality. V roku 1920 sa stala jednou zo zakladateliek Medzinárodnej ženskej sionistickej organizácie (WIZO) a štyridsať rokov stála spoločne s Rebecou Sieffovou na jej čele. Po vypuknutí druhej svetovej vojny venovala všetko svoje úsilie Aliji mládeže, organizácii, ktorú založila v Anglicku. V Izraeli bola následne jej čestnou prezidentkou.

Počas izraelskej vojny za nezávislosť sa zamerala na liečbu a rehabilitáciu ranených vojakov. Bezprostredne po vojne založila Spoločnosť handicapovaných veteránov z vojny za nezávislosť a pôsobila ako jej prezidentka. Založila aj dve centrá na rehabilitáciu zranených vojakov, Bejt Kaj v Nahariji a rehabilitačné oddelenie v nemocnici Šeba - Tel ha-Šomer.

Okrem aktivít vo vyššie uvedených organizáciách podporovala celý rad dobrovoľníckych organizácií, ako je ILAN, Magen David Adom, ktorého bola prezidentkou, a desiatky ďalších súkromných a štátnych charitatívnych organizácií.

Weizmannov dom
--------------

Vera Weizmannová pri portréte svojho manžela v dome v Rechovote
Ako izraelská prvá dáma trvala na svojej účasti pri voľbe interiéru domu, ktorý pre prezidentský pár vybudovali pri Weizmannovom inštitúte. Všetok nábytok a umelecká dekorácia je originálna a väčšinu importovali zo Spojeného kráľovstva a Francúzska.

Publikácia
----------

* *The impossible takes longer: the memoirs of Vera Weizmann, wife of Israel's first President, as told to David Tutaev*. London, 1967.

Iné projekty
------------

Commons
* Spolupracuj na Commons Commons ponúka multimediálne súbory na tému **Vera Weizmannová**

Referencie
----------

1. ↑   *Chaim Weizmann and the Palestine Arab Revolt of 1936-1939* [online]. Suburban Emergency Management Project, [cit. 2012-10-29]. Dostupné online. (po anglicky)
2. ↑   *Vera Weizmann* [online]. Jewish Women's Archive, [cit. 2012-10-29]. Dostupné online. (po anglicky)
3. ↑   *Casualty Details: Michael Oser Weizmann* [online]. Commonwealth War Graves Commision, [cit. 2012-10-29]. Dostupné online. (po anglicky)
4. ↑   *Weizmann House* [online]. Weizmannov vedecký inštitút, [cit. 2012-10-29]. Dostupné online. (po anglicky)

Externé odkazy
--------------

* Jewish Women's Archive – Vera Weizmann (po anglicky)

Zdroj
-----

* *Tento článok je čiastočný alebo úplný preklad článku Věra Weizmannová na českej Wikipédii.*

Autoritné údaje: * GND: 1126256668
* ISNI: 0000 0000 3745 4314
* LCCN: no92021406
* VIAF: 11874578
* WorldCat: lccn-no92021406